Laihduttaminen ei ole enää pelkästään tapa hallita ylipainoa. Sen sijaan se on joka keväinen rutiini ja rituaali, joka kuuluu monen normaalipainoisenkin elämään. Laihdutuspalveluita- ja tuotteita markkinoiville yrityksille myös laiheliini on tervetullut asiakas.

Laihdutuspuhe on nykyään niin normaalia, että sitä ei melkein huomaa. Ruokapalvelu mainostaa Facebookissa: Sinun ei ole pakko syödä vähemmän. Voit vain syödä terveellisemmin. Mainoksen kohteella ei ole niin väliä koska kyllähän kenen tahansa kannattaisi vähän tarkkailla syömisiään. Seuraavassa hetkessä kännykkäni piippaa: Kuukautispäiväkirjana toimiva sovellus ilmoittaa, että juuri tänään olisi paras aika kuusta pudottaa painoa. En ole syöttänyt sovellukseen mitään tietoa painostani. Painonpudotushaluistani kertoo ilmeisesti se, että olen nuorehko nainen.

Painonpudotushaluistani kertoo ilmeisesti se, että olen nuorehko nainen.

Myös laihduttamistuotteita ja -palveluita markkinoidaan yhä enemmän normaalipainoisille. Kiinteytä upeat muotosi julistaa mainos, jonka mielestä olen jo upea, mutta pienestä kiinteytymisestä ei olisi koskaan haittaa. Toisen laihdutuspalvelun mainoksessa mies puristelee tympääntyneen sixpackinsa päällä olevaa nahkaa. Laihakin voi olla läski muistutetaan naistenlehdessä. Yrityksille normaalipainoiset “läskit” ovat luonnollisesti loistava markkinavaltaus.

Nämä otsikot ja mainoslauseet iskevät kipeään markkinarakoon. Helsingin yliopiston tutkimuksessa vain 13% 24-vuotiaista normaalipainoisista naisista oli tyytyväinen painoonsa. Tulos on järkyttävä, mutta ei yllättävä. Varsinkin naisia käsketään joka puolella tuijottaa vaakaa yhä tiukemmin, vaikka paino olisi reilusti terveen rajoissa.

Normaalipainoiset “läskit” ovat luonnollisesti loistava markkinavaltaus.

Tavallaan on vain luonnollista, että pelkästään ylipainoiset eivät enää riitä laihdutuspalveluiden asiakkaiksi. Vaikka suomalaisista miehistä yli puolet ja naisista vajaa puolet on ylipainoisia, lihavia heistä on vain noin 20%. Lievää ylipainoa ei välttämättä edes huomaa, ellei joku tule sitä ulkopuolelta osoittamaan. Fysioterapeuttiopiskelijat mittasivat jääkiekon liigajoukkue JYP:n kauden 2011-2012 pelaajien painoindeksit ja tuloksena selvisi, että joukkue oli ylipainoinen. Pelaajien painoindeksien keskiarvo oli 26 kun ylipainon raja on 25. Joukkue voitti samana vuonna SM-kultaa.

Eikä ole mikään ihme, että terveellä vartalolla varustetut ihmiset haaveilevat kiinteytymisestä. Onhan ympäristömme vuorattu tiukoilla vartaloilla. Edes yritysjohtajilla ei ole enää varaa kantaa menestystään vyötäröllään. Kaikilla on oikeus tavoitella unelmavartaloaan, eikä liikunnan lisäämisestä tai terveellisemmistä ruokailutottumuksista varmasti ole kenellekään haittaa.

Parin ylimääräisen kilon takia ei kannata laittaa koko elämäntapaa remonttiin.

Timmimmän kropan tavoittelussa kannattaa kuitenkin pitää suhteellisuudentaju mukana: jos elämä luistaa ja olo on hyvä, parin ylimääräisen kilon takia ei kannata laittaa koko elämäntapaa remonttiin. Laihdutuksen kilohinta -juttuun haastattelemani ravintoasiantuntijan Patrik Borgin mukaan juuri liian tiukat laihdutuskuurit harvoin toimivat. Parempia tuloksia saadaan kun ihminen ottaa pieniä fiksuja juttuja osaksi omaa tapaansa elää.

Aiemmin mainitun Helsingin yliopiston tutkimuksen painoonsa tyytymättömistä nuorista aikuisista suurimmalla osalla paino oli kymmenen vuotta myöhemmin noussut. Näin käy monelle meistä. Painoa kertyy vuosien varrella ja jossain vaiheessa se voi olla jopa ihan hyväksi.